የኢትዮጵያ ሃኪሞች ቡድን  በሞቃዲሾ የህክምና ድጋፍ እየሠጠ መሆኑ ተገለጸ
አልሻባብ  በሶማሊያ የደረሰውን የአሸባሪዎች ጥቃት ተከትሎ ወደ ሞቃዲሾ የተላኩት  አምስት የህክምና ባለሙያዎችን የያዘው የኢትዮጵያ የህክምና  ቡድን ለሶማሊያውያን  የህክምና ድጋፍ እያደረጉ መሆኑ  ተገለጸ ፡፡በሶማሊያ የኢትዮጵያ ባለሙሉ ሥልጣን አምባሳደር ጀማሉዲን ኡመር እንደገለጹት ኢትዮጵያውያኑ ዶክተሮች ሞቃዲሾ በሚገኘው ቤናዲር ሆስፒታል በአልሻባብ ጥቃት  ለደረሰባቸው  ተጎጂዎች አስፈላጊውን ህክምና እየሠጡ ነው፡፡ዶክተሮቹ  እየሠጡ ባሉት አገልግሎት የሶማሊያ የጤና ጥበቃ ሚኒስትር ፎዚያ የሱፍ ሃጂ አደን ለኢትዮጵያ ኤምባሲ ምስጋናቸውን ገልጸው፣የህክምና ቡድኑ ድጋፍ የህዝብ ለህዝብ ትስስሩ እንዲጎለብት ጉልህ አስተዋጽኦ አለው ብለዋል፡፡ሞቃዲሾ ውስጥ ከ350 በላይ ንጹሓን ዜጎች የቀጠፈውን የአሸባሪዎች የቦንብ ጥቃት ተከትሎ፣ ኢትዮጵያ ሰባት ቶን የመድሓኒትና የህክምና መገልገያ ድጋፍ  ያደረገች ሲሆን አንድ የህክምና ባለሙያዎች ቡድንም ወደ ሶማሊያ አሰማርታለች።የሶማሊያ ፕሬዝዳንት መሃመድ አብዱላሂ መሐመድ በቅርቡ ወደ ኢትዮጵያ ባደረጉት  ጉብኝት ኢትዮጵያ ላዳረገችው  የሰብዓዊ ድጋፍ ምስጋናቸውን መግለጻቸው  ይታወሳል።